讀書五則

（首發）

成湯咸

北京大學數學科學學院

**一**

《書·多士》：‌“非我小國敢弋殷命。惟天不畀允罔固亂，弼我，我其敢求位。”

竊疑‌“惟天不畀允罔固亂”當于‌“允”字下斷。

《清華簡·四告》：‌“於呼哀哉，不弔昊天，不卒純允，陟茲武王。”‌“純”、‌“允”同義連用可知也。

‌“天不畀允”猶‌“天不畀純”，《書·多方》：‌“天惟時求民主，乃大降顯休命于成湯，刑殄有夏。惟天不畀純，乃惟以爾多方之乂民不克永于多享。”

**二**

《書·盤庚》：‌“殷降大虐，先王不懷，厥攸作視民利，用遷。”

竊疑當于‌“攸”字下斷，讀為‌“先王不懷厥攸，作視民利用遷。”

‌“厥攸”即‌“厥所”，《清華簡·四告》：‌“是惟厥攸。今望鴟誕不在厥攸。”此‌“攸”字用法甚實，傳世文獻所無，今于《清華簡》乃見之。

故皆以‌“攸”後必接動詞，因以‌“攸作”為一語，非是。‌“作視”，‌“作”之言‌“始”，置動詞前。

時盤庚勸民以遷，故云‌“先王不念其所，乃示民遷之利”。猶言‌“先王有服，恪謹天命，茲猶不常寧。不常厥邑，于今五邦。”

**三**

《易》云：‌“龍，德而隱者也。不易乎世，不成乎名，遯世无悶，不見是而无悶。”‌“无悶”，《正义》注：‌“心無所悶”，非是。

竊以為‌“无悶”犹言‌“怳忽”，亦猶‌“芴漠”、‌“芒芠”、‌“漠閔”。《老子》：‌“道之為物，唯怳唯忽。”，《莊子》：‌“芴漠無形”，《淮南子》：‌“惟像無形，窈窈冥冥，芒芠漠閔”，皆狀無形貌。此處‌“无悶”乃承‌“遁世”而言，形容‌“潛龍”之‌“隱”。

‌“无悶”、‌“怳忽”、‌“芒芠”、‌“漠閔”、‌“芴漠”之到言‌“漠芴”，古音皆近，實一詞之異寫。‌“怳忽”于《馬王堆》作‌“望忽”，諸詞上字聲紐皆為m，主元音為a，韻尾-∅、-k、-ŋ對轉；下字聲紐亦為m，主元音為ə，韻尾-n、-t對轉。‌“貺”金文從‌“往”得聲，故‌“兄”聲紐在‌“云母”，音不得通，是知‌“怳”乃後世改字。‌“恍”亦然。

《左傳·襄14年》：‌“范宣子親數諸朝，曰：‌‘來，姜戎氏……與將執女。’對曰：‌‘……我諸戎飲食衣服，不與華同，贄幣不通，言語不達，何惡之能為？不與於會，亦無瞢焉。’賦《青蠅》而退。”杜注：‌“瞢，悶也”。

‌“悶”與‌“瞢”惟韻尾（-n、-ŋ）不同，‌“無瞢”亦怳忽不明貌。是戎子辯言不知何罪，故曰‌“無瞢”，取‌“不明”义。乃賦‌“無信讒言”以啟范宣，亦非‌“心無所悶”。

四

竊以為‌“從”或用為‌“苟合”之隱語。

《左傳·莊32年》：‌“公築臺臨黨氏，見孟任，從之。閟，……生子般焉。”《清華簡·楚居》：‌“季連聞其有聘，從，及之盤。爰生盈伯、遠仲。”皆先言‌“從”然後‌“生子”，實言‌“苟合”。《左傳·襄25年》：‌“崔子稱疾不視事。乙亥，公問崔子，遂從姜氏。”亦同。

《詩》云：‌“胡為乎株林？從夏南。匪適株林，從夏南”，鄭箋：‌“從夏氏子南之母為淫泆之行”。又云：‌“既曰庸止，曷又從止”，鄭箋：‌“襄公何復送而從之，為淫泆之行”。然則‌“從”即所謂‌“淫泆之行”者，其義則是，其增字則非。

**五**

《詩》云：‌“乃及王季，維德之行。”鄭箋：‌“大任配王季而與之共行仁義之德。”則以‌“行”為動詞。竊以為不然。

《詩》之‌“維A之B”，皆當釋為‌“是A的B”。《詩》有‌“維周之楨”、‌“維禹之績”、‌“維德之隅”、‌“維民之則”、‌“維厲之階”、‌“維今之人”、‌“維天之命”，不煩枚舉。‌“維德之行”不應獨異。故此句意為：‌“大任配於王季，乃‌‘德’之行。”

然則何‌“德”之有？《晉語》云：‌“異姓則異德，異德則異類。”故此‌“德”乃指大任、王季二異姓之融合，用‌“德”之古義[[1]](#endnote-1)，非後世所謂‌“道德”者。《書·尹誥》云：‌“惟尹既及湯咸有一德”。

《左傳·襄29年》：‌“子大叔曰：‌‘若之何哉？晉國不恤周宗之闕，而夏肄是屏，其棄諸姬，亦可知也已。諸姬是棄，其誰歸之？吉也聞之，棄同即異，是謂離德⋯⋯’”晉平遠諸姬而狎杞姒，背同姓而親異姓，故子大叔謂之‌“離德”。

因思《詩》之‌“大邦維屏，大宗維翰，懷德維寧，宗子維城。”何以‌“懷德”？前言‌“大宗”，後言‌“宗子”，則此‌“德”亦非士蒍所謂之‌“修德”，當指‌“同姓”。

1. 鄔可晶《“咸有一德”探微 》。 [↑](#endnote-ref-1)